钦定古今图书集成/明伦汇编/宫闱典/第114卷 > 孔循
## 钦定古今图书集成/明伦汇编/宫闱典/第114卷 > 孔循

按《五代史》本传，“循不知其家世何人也。少孤，流落于
汴州。汴州富人李让阑得之，养以为子。梁太祖镇宣
武，以李让为养子，循乃冒姓朱氏。稍长，给事太祖帐
下。太祖诸儿乳母有爱之者，养循为子。乳母之夫姓
赵，循又冒姓为赵氏，名殷衡。昭宗东迁洛阳，太祖尽
去天子左右，悉以梁人代之，以王殷为宣徽使，循为”
副使。循与蒋元晖、张廷范等共与弑昭宗之谋，其后
循与元晖有隙，哀帝即位，将有事于南郊，循因与王
殷谗于太祖曰：“元晖私侍何太后，与廷范等奉天子
郊天，冀延唐祚。”太祖大怒。是时，梁兵攻寿春，大败而
归。哀帝遣裴迪劳军，太祖见迪，怒甚。迪还，哀帝不敢
郊封太祖魏王，备九锡，太祖拒而不受。元晖与宰相
柳璨相次驰至梁自解。璨曰：“自古王者之兴，必有封
国，而唐所以不即逊位者，当先建国，备九锡，然后禅
也。”太祖曰：“我不由九锡作天子，可乎？”璨惧驰去。太祖
遣循与王殷弑何太后，因杀璨及元晖、廷范等，以循
为枢密副使。唐亡，事梁，为汝州防御使、左卫大将军、
租庸使，始改姓孔，名循。庄宗时，权知汴州。明宗自《魏
兵反》而南，庄宗东出汜水，循持两端，遣迎明宗于北
门，迎庄宗于西门，供帐牲饩，其礼如一，而戒其人曰：
“先至者入之。”明宗先至，遂纳之。明宗即位，以为枢密
使。明宗幸汴州，循留守。东都民有犯麹者，循族杀其
家。明宗知其冤，因诏天下除麹禁，许民得造曲。循为
人柔佞而险猾，安重诲尤亲信之，凡循所言，无不听
用。明宗尝欲以皇子娶重诲女，重诲以问循，循曰：“公
为机密之臣，不宜与皇子婚。”重诲信之，乃止。而循阴
使人白明宗，求以女妻皇子，明宗即以宋王从厚娶
循女。重诲始恶其为人，出循为忠武军节度使，徙镇
横海，卒于镇，年四十八，赠太尉。